# ****Sak 1 -****Godkjenning av innkalling og saksliste. Valg av ordstyrer, referent, protokollunderskrivere og forretningsorden

*Forslagsstiller: styret*

## Forslag til ordstyrer, referent og protokollunderskrivere

ordstyrer Gunhild Johansen

referent Frode Henriksen

protokollunderskrivere Pål Julius Skogholt

 Sigrid Bjørnhaug Hammer

## Innkalling

Innkallingen til årsmøtet godkjennes.

Årsmøtet ble kunngjort 22. desember 2023, og var dermed innenfor fristen på minst 21 dagers varsel. Innkalling til årsmøtet med dagsorden ble sendt ut samme dag, og var derfor innen fristen på senest 7 dager før møtet. Se SVs vedteker § 4-3 *Lokallagets årsmøte*.

## ****Saksliste****

1. Godkjenning av innkalling og saksliste. Valg av ordstyrer, referent, protokollunderskrivere, tidsplan  og forretningsorden
2. Innledning ved Torgeir Knag Fylkesnes og Sigrid Bjørnhaug Hammer
3. Årsmelding fra styret
4. Årsmelding fra kommunestyregruppen
5. Regnskap og revisjonsberetning
6. Arbeidsplan
7. Budsjett
8. Valg
9. Politiske uttalelser
10. Vedtekter (utgår)
11. Innkomne forslag (utgår)

## ****Forretningsorden****

### 1. Åpent møte

Årsmøtet er åpent. Et flertall av deltagerne kan velge å lukke møtet.

### 2. Deltagernes rettigheter

Alle medlemmer i Tromsø SV som har betalt kontingent har tale-, forslags- og stemmerett. Medlemsrettighetene er regulert av de sentrale vedtektene:

«§ 2-2 Medlemsrettigheter

Fulle rettigheter som medlem har de som har betalt kontingent. Som dokumentasjon aksepteres lister fra SVs medlemsregister, eller ved at man viser kvittering for innbetalt kontingent.

Kontingenten for hvert år betales senest ved utgangen av året. Medlemmer beholder medlemsrettighetene sine fram til 1. juli året etter sist betalte kontingent.»

Årsmøtet kan innvilge tale- og forslagsrett til andre enn medlemmer ved alminnelig flertall.

I behandlingen av årsberetning og regnskap har styrets medlemmer bare tale- og forslagsrett.

### 3. Konstituering

Under punktet konstituering foretas det først valg av ordstyrer og referent, dernest godkjenninger og øvrig konstituering. Ordstyrer kan skiftes ut, eller velges i tillegg, med vanlig flertall.

Det skal alltid være en referent i arbeid. Protokollen føres fortløpende og skal inneholde: Hvem som er til stede og antall stemmeberettigede, hvilke saker som blir behandlet, alle forslag som framsettes, alle vedtak som fattes, samt stemmetall der dette er aktuelt. Protokollen godkjennes og undertegnes av to valgte protokollunderskrivere.

Årsmøtet ble kunngjort 22. desember 2023, og var dermed innenfor fristen på minst 21 dagers varsel. Innkalling til årsmøtet med dagsorden ble sendt ut samme dag, og var derfor innen fristen på senest 7 dager før møtet. Se SVs vedteker § 4-3 *Lokallagets årsmøte*.

### 4. Behandling av forslag

Alle forslag, unntatt til forretningsorden, skal leveres skriftlig på e-post til tromso@sv.no. Eventuelt kan forslaget fremmes på skriftlig på et ark. Alle forslag skal være undertegnet av den som fremmer det. Forslag kan ikke framsettes etter at strek er satt, unntatt til forretningsorden. Strek kan oppheves med alminnelig flertall.

Strek settes normalt under første innlegg. Alle som skal fremme forslag bes derfor om å gjøre dette kjent til ordstyrer ved å sende e-post til tromso@sv.no eller ved å fremmes skriftlig i møtet.

Forslag til endringer i forretningsordenen, arbeidsplan, budsjett, uttalelser og vedtekter, kan fremmes frem til strek er satt i den aktuelle saken.

Fristen for å sende inn uttalelser var fredag 5. januar 2024, mens fristen for å sende inn vedtaksforslag og andre saker enn de som fremgår av sakslisten, såkalt innkomne forslag, var fredag 30. desember 2023.

### 5. Avstemminger

Votering skjer ved håndsopprekking eller med håndsopprekking med delegatskilt.

Vedtak krever alminnelig flertall av de avgitte stemmer. Et forslag anses som falt dersom det er avgitt like mange stemmer for og mot forslaget.

Valg skjer skriftlig dersom det kreves av én eller flere deltakere med stemmerett. Skriftlig valg kan bare kreves dersom det er to eller flere kandidater. En kandidat er valgt dersom vedkommende får mer enn halvdelen av de avgitte stemmer, der blanke stemmer ikke telles med. Ved tre eller flere forslag til samme plass går den med færrest stemmer ut for hver omgang inntil en av kandidatene får mer enn halvdelen av de avgitte stemmer, der blanke stemmer ikke telles med. Ved stemmelikhet foretas det omvalg, deretter loddtrekking om det fremdeles er stemmelikhet.

### 6. Taletid

Deltakerne skal ha kameraet slått på når de har ordet, og oppfordres til å ha kameraet på under møtet. Deltakerne oppfordres til å angi navnet sitt. Forslag som fremmes skal refereres innen tilmålt taletid.

Til vanlig er taletiden satt til 3 minutter for første innlegg og 2 minutter for øvrige innlegg fra samme representant, dersom ikke annet er bestemt. Representanter med minoritetsspråklig bakgrunn innvilges 1 min taletid ekstra taletid, dersom de ønsker det. Deltakeren må selv gjøre ordstyrer klar over at det ønskes ekstra taletid. Replikker er på inntil 1 minutt.

Det er anledning til 2 replikker og 1 svarreplikk på 1 minutt til hvert innlegg både før og etter at strek er satt. En deltaker kan bare ta to innlegg til hver sak.

Ingen kan ha ordet til forretningsorden mer enn to ganger i samme forretningsdebatt. Ordet til forretningsorden må ikke overskride 1 minutt.

Ordstyrer oppfordres til å gjengi hvor mange av hvert kjønn som har holdt innlegg underveis i debatten.